**Informatīvais ziņojums**

**„Par normatīvajiem aktiem, kas nosaka dažādu atļauju (licenču) izsniegšanu un tajos paredzēto anulēšanas kārtību par nopietniem saimnieciskās darbības pārkāpumiem”**

1. **Ievads**

Saskaņā ar Ministru kabineta 2010.gada 26.augusta rīkojumu Nr.513 „Par Pasākumu plānu ēnu ekonomikas apkarošanai un godīgas konkurences nodrošināšanai 2010.–2013.gadam” tika apstiprināts Pasākumu plāns ēnu ekonomikas apkarošanai un godīgas konkurences nodrošināšanai 2010.–2013.gadam (turpmāk - Plāns), kurā mērķis ir padarīt darbošanos ēnu ekonomikā pēc iespējas neizdevīgāku, bet darbošanos legālajā ekonomikā - pēc iespējas izdevīgāku, atvieglojot pāreju uz legālo ekonomiku un uzlabojot komunikāciju starp publisko pārvaldi un sabiedrību.

Plāna 32.pasākums paredz uzdevumu Ekonomikas ministrijai izstrādāt informatīvo ziņojumu attiecībā uz normatīvajiem aktiem, kas nosaka dažādu atļauju (licenču) izsniegšanu, izvērtējot, vai tajos ir noteikts, ka minētās atļaujas (licences) tiek anulētas, ja personai tiek atklāti nopietni saimnieciskās darbības pārkāpumi. Tāpat Plāna 32.pasākums paredz uzdevumu visām ministrijām līdz 2011.gada 1.janvārim sniegt informāciju par normatīvajiem aktiem, kas nosaka atļauju (licenču) izsniegšanas un anulēšanas kārtību. Atbilstoši Plāna 32.pasākuma sadaļai „Darbības rezultāti un rādītāji” informatīvā ziņojuma izstrādes rezultātā komersanti, kuru saimnieciskās darbības veikšanai ir nepieciešamas atļaujas (licences), uzmanīgāk attiektos pret saviem pienākumiem un saistībām pret valsti, pretējā gadījumā tiktu ierobežotas viņu iespējas veikt konkrēto saimniecisko darbību.

Pasākumu plānā ēnu ekonomikas apkarošanai, kas apstiprināts ar Ministru kabineta 2010.gada 27.maija rīkojumu Nr.287 „Par Pasākumu plānu ēnu ekonomikas apkarošanai” (turpmāk - Pasākumu plāns), secināts, ka nav vienotas ēnu ekonomikas definīcijas, tomēr izplatītākā definīcija ir „ēnu ekonomika ir iekšzemes kopprodukts, kas nedeklarēšanas un (vai) nepilnīgas deklarēšanas rezultātā nav uzskaitīts oficiālajā statistikā” vai „ēnu ekonomika ir legālu vai nelegālu preču un pakalpojumu ražošana, kas netiek ietverta oficiālajā iekšzemes kopprodukta novērtējumā”. Ēnu ekonomikas aktivitātes galvenokārt koncentrētas darbietilpīgajos sektoros, kā rezultātā, legālajā sektorā darbaspēks kļūst dārgāks racionalizācijas un kapitāla-intensīvas ražošanas dēļ. Ņemot vērā, ka ēnu ekonomikā darbojošās personas var atklāt, ēnu ekonomikas sektorā darbinieku apmācība nav izdevīga, līdz ar to cilvēku resursu un kapitāla deficītam ēnu ekonomikā ir tālejošas negatīvas ekonomiskās izaugsmes sekas. Ilgā laika periodā nepietiekošie cilvēka resursi samazina izaugsmes potenciālu, samazinās jauno tehnoloģiju attīstība un to izmantošanas iespējas. Tādējādi ēnu ekonomika veicina nevienlīdzīgu konkurenci, izkropļo tirgu un negatīvi ietekmē nodokļu iekasēšanu, kā arī tās dēļ pieejamie statistikas dati var sniegt politikas veidotājiem maldīgu priekšstatu par norisēm tautsaimniecībā.

Ņemot vērā Pasākumu plānā minēto, var secināt, ka ēnu ekonomika tieši vai netieši skar visas jomas, tomēr būtiskākās jomas ēnu ekonomikas apkarošanā un godīgas konkurences nodrošināšanā ir nodarbinātības, konkurences un nodokļu joma. Līdz ar to, informatīvajā ziņojumā izvērtēts ne tikai normatīvo aktu regulējums par konkrētās atļaujas (licences) saimnieciskajā darbībā izdarītajiem pārkāpumiem, bet arī paredzētās atļaujas (licences) anulēšanas iespējas par pārkāpumiem nodarbinātības un nodokļu jomā.

1. **Informācijas apkopojums par atļaujam (licencēm)**

Atbilstoši Plāna 32.pasākuma uzdevumam Ekonomikas ministrijai ir jāizvērtē, vai dažādu atļauju (licenču) regulējošajos normatīvajos aktos ir noteikts, ka „minētās atļaujas (licences) tiek anulētas, ja personai tiek atklāti nopietni saimnieciskās darbības pārkāpumi”, tādējādi informatīvā ziņojuma 1.pielikumā ir apkopota informācija gan par juridiskām personām izsniegtām atļaujām (licencēm), gan arī fiziskām personām, kas veic saimniecisko darbību (individuālie komersanti, pašnodarbinātās personas), izsniegtajām atļaujām (licencēm).

Savukārt saskaņā ar Plāna 32.pasākuma sadaļā „Darbības rezultāti un rādītāji” minēto, informatīvā ziņojuma 2.pielikumā, kurā apkopota informācija par atļaujām (licencēm), kurām nepieciešams paredzēt anulēšanas kārtību, iekļautas tikai tās atļaujas (licences), kuras var tikt izsniegtas komersantiem atbilstoši Komerclikuma 1.panta pirmajā daļa sniegtajai definīcijai.

Lai nodrošinātu visām ministrijām vienotu izpratni par sniedzamo informāciju Plāna 32.pasākuma izpildei, Ekonomikas ministrija piedāvāja atļaujas (licences) definīciju, uz kuras pamata sniedzama informācija par visu ministriju kompetencē esošajām atļaujām (licencēm) – „atļauja - atbildīgās iestādes izsniegts dokuments (piemēram, licence, speciālā atļauja, reģistrācijas apliecība, sertifikāts, saskaņojums), kas apliecina saimnieciskās darbības veicēja atbilstību konkrētu pakalpojumu vai pakalpojumu jomu reglamentējošu normatīvo aktu prasībām un dod atļaujas saņēmējam tiesības sniegt noteiktus pakalpojumus”. Tāpat visām ministrijām tika lūgts sniegt izvērtējumu un priekšlikumus attiecīgo normatīvo aktu grozījumiem, paredzot noteiktos gadījumos par būtiskiem pārkāpumiem anulēt izsniegtās atļaujas (licences), kā arī nosūtīts Plāna 32.pasākuma informācijas ietvars, kurā Ekonomikas ministrija lūdz norādīt informāciju par:

1. ministrijas vai tās padotībā esošo institūciju izsniedzamajām atļaujām (licencēm);
2. normatīvajiem aktiem, kas regulē atļauju (licenču) izsniegšanu un anulēšanu;
3. normatīvajos aktos paredzētajiem sodiem par konkrētās saimnieciskās darbības ietvaros (atbilstoši izsniegtajai atļaujai) izdarītajiem pārkāpumiem;
4. statistisko informāciju par konstatētajiem pārkāpumiem un piemērotajiem sodiem laika periodā no 2008.gada 1.janvāra līdz 2010.gada 15.decembrim.

Atbilstoši Plāna 32.pasākuma uzdevumam un nosūtītajam informācijas pieprasījumam, informatīvā ziņojuma 1.pielikumā apkopota iesniegtā informācija par visu ministriju un to padotībā esošo iestāžu 162 izsniedzamajām atļaujām (licencēm).

**1.tabula**

**Ministriju un to padotībā esošo institūciju atļauju (licenču) skaits**

|  |  |
| --- | --- |
| **Institūcija** | **Atļauju (licenču) skaits)** |
| Aizsardzības ministrija | 4 |
| Ārlietu ministrija | 11 |
| Ekonomikas ministrija, tai skaitā: | 20 |
| Patērētāju tiesību aizsardzības centrs | 1 |
| Sabiedrisko pakalpojumu regulēšanas komisija | 6 |
| Finanšu ministrija, tai skaitā: | 38 |
| Valsts ieņēmumu dienesta Akcīzes pārvalde | 10 |
| Izložu un azartspēļu uzraudzības inspekcija | 8 |
| Valsts ieņēmumu dienesta Muitas pārvalde | 20 |
| Iekšlietu ministrija, tai skaitā: | 7 |
| Valsts policija | 6 |
| Drošības policija | 1 |
| Izglītības un zinātnes ministrija | 7 |
| Kultūras ministrija, tai skaitā: | 5 |
| Valsts kultūras pieminekļu aizsardzības inspekcija | 5 |
| Labklājības ministrija, tai skaitā: | 4 |
| Nodarbinātības valsts aģentūra | 1 |
| Satiksmes ministrija, tai skaitā: | 15 |
| Valsts dzelzceļa tehniskā inspekcija | 3 |
| Valsts dzelzceļa administrācija | 1 |
| Valsts SIA „Autotransporta direkcija” | 6 |
| Valsts aģentūra „Civilās aviācijas aģentūra” | 1 |
| Valsts akciju sabiedrība „Latvijas Jūras administrācija” | 1 |
| VAS „Ceļu satiksmes drošības direkcija” | 2 |
| Tieslietu ministrija, tai skaitā: | 1 |
| Valsts zemes dienests | 1 |
| Vides aizsardzības un reģionālās attīstības ministrija, tai skaitā: | 18 |
| Valsts vides dienests | 13 |
| VSIA Latvijas Vides, ģeoloģijas un meteoroloģijas centrs | 1 |
| Dabas aizsardzības pārvalde | 3 |
| VAS „Elektronisko sakaru direkcija” | 1 |
| Veselības ministrija, tai skaitā: | 14 |
| Veselības inspekcija | 7 |
| Zāļu valsts aģentūra | 7 |
| Zemkopības ministrija, tai skaitā: | 18 |
| Lauku atbalsta dienests | 2 |
| Valsts meža dienests | 3 |
| Pārtikas un veterinārais dienests | 10 |
| Valsts augu aizsardzības dienests | 1 |
| Kopā: | 162 |

Lai arī no apkopotās informācijas secināms, ka visvairāk atļaujas (licences) izsniedz Finanšu ministrijas padotībā esošās iestādes (38), tomēr jāmin, ka informatīvajā ziņojumā vairākas vienas jomas atļaujas (licences), kuru regulējums ir līdzīgs, ir apkopotas kā viena atļauja (licence), līdz ar to praksē izsniedzamo atļauju (licenču) skaits ir lielāks. Piemēram, Sabiedrisko pakalpojumu regulēšanas komisija enerģētikas nozarē izsniedz vairākas licences (elektroenerģijas ražošanai, elektroenerģijas un siltumenerģijas ražošanai koģenerācijā, elektroenerģijas pārvadei, elektroenerģijas sadalei u.c.), taču informatīvajā ziņojumā tās apkopotas kā viena licence, kas tiek izsniegta enerģētikas nozarē. Tāpat informatīvajā ziņojumā nav iekļautas atļaujas (licences), kas pēc savas būtības ir kā starplēmums vienota administratīvā procesa ietvaros.

Izvērtējot ministriju iesniegto informāciju par izsniedzamajām atļaujām (licencēm) un to regulējošajiem normatīvajiem aktiem, konstatējams, ka vairumā gadījumu atļauju (licenču) izsniegšanas un anulēšanas kārtība tiek noteikta ar konkrēto jomu regulējošajiem Ministru kabineta noteikumiem, kas izdoti uz attiecīga likuma deleģējuma pamata, tomēr atsevišķos gadījumos minētais regulējums tiek noteikts tikai likumā vai tieši piemērojamos Eiropas Savienības normatīvajos aktos. Pārsvarā šādas atļaujas (licences) tiek izsniegtas muitas, tranzīta un dažādu pārvadājumu jomā, kas izskaidrojams ar Eiropas Savienības īstenoto vienoto muitas politiku. Soda sankcijas par saimnieciskās darbības ietvaros izdarītajiem pārkāpumiem iekļautas arī Latvijas administratīvo pārkāpumu kodeksā (turpmāk – LAPK) un Krimināllikumā, kas paredz administratīvo un kriminālo atbildību gan par konkrētās saimnieciskās darbības ietvaros izdarītajiem pārkāpumiem, gan par normatīvo aktu pārkāpumiem visās tautsaimniecības nozarēs, ierobežojot personu tiesības nodarboties ar uzņēmējdarbību.

Tādējādi normatīvos aktus, kas nosaka atļauju (licenču) anulēšanas kārtību varētu iedalīt divās kategorijās:

1) speciālie normatīvie akti, kas regulē noteiktu nozari un saimniecisko darbību, paredzot anulēt konkrētu atļauju (licenci) atbilstoši Administratīvā procesa likumā noteiktajai procedūrai;

2) normatīvie akti, kas regulē sodu sistēmu un paredz atļaujas (licences) anulēšanu visās tautsaimniecības nozarēs par noteikta veida pārkāpumiem.

**2.1. Speciālie normatīvie akti, kas regulē noteiktu nozari un saimniecisko darbību, paredzot anulēt konkrētu atļauju (licenci) atbilstoši Administratīvā procesa likumā noteiktajai procedūrai**

Pie šīs kategorijas pieskaitāmi konkrētās atļaujas (licences) regulējošie normatīvie akti, piemēram, Ministru kabineta noteikumi, likumi un Eiropas Komisijas regulas, kā arī LAPK un Krimināllikumā paredzētā atbildība par konkrētās saimnieciskās darbības vai nozares pārkāpumiem. Minētajos normatīvajos aktos par saimnieciskās darbības ietvaros izdarītajiem pārkāpumiem galvenokārt var tikt piemēroti šādi soda veidi:

* brīdinājums;
* naudas sods;
* atļaujas (licences) apturēšana uz noteiktu laiku;
* atļaujas (licences) anulēšana.

**2.tabula**

**Par atļaujas (licences) pārkāpumiem piemērojamie soda veidi**

|  |  |  |
| --- | --- | --- |
| **Soda veids** | **Atļauju (licenču) skaits** | **Īpatsvars (%) no visām atļaujām (licencēm)** |
| Brīdinājums | 24 | 15% |
| Naudas sods | 107 | 68% |
| Atļaujas (licences) apturēšana | 65 | 40% |
| Atļaujas (licences) anulēšana | 123 | 76% |

Izvērtējot ministriju iesniegto informāciju, konstatēts, ka no visām apkopotajām atļaujām (licencēm) 76% jeb 123 gadījumos ir paredzēta atļaujas (licences) anulēšanas kārtība t.sk., 65 gadījumos pirms atļaujas (licences) anulēšanas ir paredzēta atļaujas (licences) apturēšana uz noteiktu laiku. Tomēr jānorāda, ka tikai dažos gadījumos paredzēts anulēt atļauju (licenci) par normatīvo aktu pārkāpumiem nodokļu un darba tiesisko attiecību jomā. Par pozitīvu piemēru var minēt Aizsardzības ministrijas izsniegto speciālo atļauju (licenci) komercdarbībai ar Eiropas Savienības Kopējā militāro preču sarakstā minētajām precēm, kuru iespējams anulēt, pamatojoties uz citas kompetentas institūcijas sniegtu atzinumu par būtisku attiecīgo nozari regulējošo normatīvo aktu pārkāpumu, kā arī vides aizsardzības, konkurences un darba tiesību būtisku pārkāpumu. Līdzīga iespēja ir paredzēta arī par melno un krāsaino metālu atgriezumu un lūžņu iepirkšanas licences pārkāpumiem – licencēšanas komisijai ir tiesības anulēt atļauju (licenci), ja komersants vai komersanta amatpersona gada laikā pēc administratīvā soda uzlikšanas ir vairākkārt administratīvi sodīta melno un krāsaino metālu atgriezumu un lūžņu tirdzniecības, finanšu vai komercdarbības jomā.

Šā gada 12.maija Valsts sekretāru sanāksmē ir izsludināts Finanšu ministrijas sagatavotais likumprojekts „Grozījumi likumā „Par nodokļiem un nodevām””, kas paredz paplašināt to gadījumu loku, kuros komersanta darbība var tikt apturēta, liedzot turpināt normatīvajiem aktiem neatbilstošu komercdarbību. Likumprojekts paredz, ka cita starpā VID būs tiesības apturēt nodokļu maksātāja saimniecisko darbību par personu nodarbināšanu, ar kurām nav noslēgts darba, uzņēmuma, graudniecības vai pārvadājuma līgums atbilstoši normatīvo aktu prasībām, kā arī gadījumos, ja nodokļu maksātājs atkārtoti gada laikā ir izvairījies no nodokļu vai tiem pielīdzināto maksājumu nomaksas un nesniedz nodokļu administrēšanai un kontrolei nepieciešamo informāciju, arī likumā „Par nodokļiem un nodevām” vai konkrēto nodokļu likumos paredzētās nodokļu un informatīvās deklarācijas. Apturot nodokļa maksātāja saimniecisko darbību, vienlaikus tiek paredzētas tiesības VID veikt papildus komersanta darbību ierobežojošus pasākumus, piemēram, speciālo atļauju (licenču) anulēšana, norēķinu operāciju apturēšana, struktūrvienību vai citu saimnieciskās darbības veikšanas vietu noplombēšana vai aizzīmogošana. Tādējādi ar minētajiem likuma „Par nodokļiem un nodevām” grozījumiem tiks noteikts pienākums ministrijām un to padotībā esošajām iestādēm anulēt izsniegtās atļaujas (licences), ja personai tiks konstatēti pārkāpumi nodarbinātības un nodokļu jomā.

Atsevišķos gadījumos nav nepieciešams normatīvajos aktos paredzēt atļaujas (licences) anulēšanas kārtību, jo atļaujas (licences) tiek izsniegtas kā vienreizējs dokuments konkrētas darbības veikšanai vai arī komersants tiek reģistrēts noteiktas saimnieciskās darbības datu bāzē informatīvos nolūkos. Tāpat ir atļaujas (licences), kuru izsniegšanu un anulēšanu nosaka Eiropas Komisijas regulas un Eiropas Savienības direktīvas, kas neparedz dalībvalsts rīcības brīvību, transponējot nacionālajā tiesību sistēmā šajās regulās vai direktīvās noteiktos atļauju (licenču) izsniegšanas un anulēšanas gadījumus. Informatīvā ziņojuma 3.pielikumā ir norādītas tās ministriju un to padotībā esošo iestāžu izsniegtās atļaujas (licences), kurām nav paredzēta anulēšanas kārtībā, un, ņemot vērā konkrētās atļaujas (licences) specifiku, nav nepieciešams vai nav iespējams normatīvajos aktos paredzēt atļaujas (licences) anulēšanas kārtību.

* 1. **Normatīvie akti, kas regulē sodu sistēmu un paredz atļaujas (licences) anulēšanu visās tautsaimniecības nozarēs par noteikta veida pārkāpumiem**

Šī kategorija iekļauj LAPK, Krimināllikuma un citos normatīvajos aktos noteikto vispārīgo regulējumu, kas attiecināms uz atļaujām (licencēm) visās tautsaimniecības nozarēs un paredz apturēt visu veidu vai noteikta veida uzņēmējdarbību.

Saskaņā ar Krimināllikuma 36.panta otrās daļas 4.punktu personai, kura izdarījusi noziedzīgu nodarījumu, kā vienu no soda mēriem, kuru var piespriest tiesa vai likumā paredzētajos gadījumos nosaka prokurors, ir tiesību ierobežošana - tiesību atņemšana uz noteiktu vai visu veidu uzņēmējdarbību, uz noteiktu profesionālu vai cita veida nodarbošanos, uz noteiktu amatu ieņemšanu vai iegūt speciālā likumā paredzētās atļaujas vai tiesības, ko likumā noteiktajā kārtībā izsniedz vai piešķir valsts, pašvaldību vai citas tam pilnvarotas institūcijas. Tiesību ierobežošana piemērojama kā papildsods. Krimināllikuma 44.panta trešajā daļā noteikts, ka tiesību ierobežošanu tiesa var noteikt arī gadījumos, kad šis sods nav paredzēts šā Krimināllikuma sevišķās daļas pantos, ja noziedzīgais nodarījums tieši saistīts ar vainīgā uzņēmējdarbību vai nodarbošanos vai izdarīts, ļaunprātīgi izmantojot viņam izsniegto speciālo atļauju vai piešķirtās tiesības. Krimināllikums paredz piemērot papildsodu – tiesību atņemšana uz visa veida uzņēmējdarbību par šādiem noziedzīgiem nodarījumiem:

1) nepatiesu datu vai ziņu izplatīšana par Latvijas Republikas finanšu sistēmas stāvokli (Krimināllikuma 194.1panta trešā daļa);

2) preču zīmes, citas atšķirības zīmes un dizainparauga nelikumīga izmantošana (Krimināllikuma 206.panta otrā daļa);

3) uzņēmējdarbība bez reģistrēšanas un bez atļaujas (licences) (Krimināllikuma 207.pants);

4) aizliegta uzņēmējdarbība (Krimināllikuma 208.pants);

5) kredīta un citu aizdevumu negodprātīga saņemšana un izmantošana (Krimināllikuma 210.pants);

6) negodīga konkurence, maldinoša reklāma un negodīga komercprakse (Krimināllikuma 211.pants);

7) konkurences aizsardzības institūcijas prasību nepildīšana (Krimināllikuma 212.pants);

8) novešana līdz maksātnespējai (Krimināllikuma 213.pants);

9) maksātnespējas procesa pieteikuma neiesniegšana un nepatiesa pieteikuma iesniegšana (Krimināllikuma 214.pants);

10) maksātnespējas procesa noteikumu pārkāpšana (Krimināllikuma 215.pants);

11) tiesiskās aizsardzības procesa noteikumu pārkāpšana (Krimināllikuma 215.1 pants);

12) ieķīlātas lietas prettiesisks atsavinājums (Krimināllikuma 216.pants);

13) izvairīšanās no nodokļu un tiem pielīdzināto maksājumu nomaksas (Krimināllikuma 218.pants).

Savukārt Krimināllikumā paredzēto papildsodu „tiesību atņemšana uz noteiktu veidu uzņēmējdarbību” paredz piemērot šādu noziedzīgo nodarījumu izdarīšanas gadījumā:

1) neatļauta labumu pieņemšana (Krimināllikuma 198.panta otrā, trešā un ceturtā daļa);

2) preces un pakalpojuma kvalitātes nenodrošināšana (Krimināllikuma 202.pants);

3) preces un pakalpojuma drošuma prasību neievērošana (Krimināllikuma 203.pants);

4) šaujamieroču, šaujamieroču munīcijas, lielas enerģijas pneimatisko ieroču, sprāgstvielu un spridzināšanas ietaišu neatļauta izgatavošana, remontēšana, iegādāšanās, glabāšana, nēsāšana, pārvadāšana, pārsūtīšana, realizēšana un realizēšanas noteikumu pārkāpšana (Krimināllikuma 233.pants);

5) šaujamieroču un šaujamieroču munīcijas nevērīga glabāšana, nēsāšana, pārvadāšana un pārsūtīšana, lielas enerģijas pneimatisko ieroču, sprāgstvielu vai spridzināšanas ietaišu nevērīga glabāšana, pārvadāšana un pārsūtīšana (Krimināllikuma 236.pants).

Kā viens no administratīvā soda veidiem, kas ierobežo personas tiesības, LAPK 29.1 pantā ir paredzēts sods „tiesību atņemšana ieņemt noteiktus amatus vai tiesību atņemšana uz zināma veida vai visu veidu komercdarbību”, kuru var piemērot kā pamatsodu vai papildsodu no laika no viena gada līdz trim gadiem. Tomēr jānorāda, ka esošais LAPK regulējums paredz soda „tiesību atņemšana ieņemt noteiktus amatus vai tiesību atņemšana uz zināma veida vai visu veidu komercdarbību” piemērošanu tikai šādu administratīvo pārkāpumu izdarīšanas gadījumā:

1) patvaļīga tirdzniecības vai maksas pakalpojumu atsākšana;

2) atteikšanās pieņemt oficiālajā apgrozībā esošās naudaszīmes.

Papildus jāmin, ka LAPK 166.2 pantā noteikta administratīvā atbildība par komercdarbības uzsākšanu bez reģistrēšanas vai bez speciālās atļaujas (licences), izziņas vai atļaujas, ja tās nepieciešamību nosaka likums vai Ministru kabineta noteikumi, par komercdarbības veikšanu, pārkāpjot speciālajā atļaujā (licencē), izziņā vai atļaujā minētos nosacījumus, vai par komercdarbības turpināšanu pēc speciālās atļaujas (licences), izziņas vai atļaujas atņemšanas, anulēšanas vai tās termiņa izbeigšanās vai komersanta izslēgšanas no Uzņēmumu reģistra, kā arī par komersanta darbības turpināšanu pēc rīkojuma par tā darbības apturēšanu. Par minētajiem pārkāpumiem uzliek naudas sodu fiziskajām personām no divsimt līdz piecsimt latiem, bet juridiskajām personām — no piecsimt līdz trīstūkstoš latiem, konfiscējot administratīvā pārkāpuma priekšmetus un izdarīšanas rīkus vai bez konfiskācijas.

Saskaņā ar likumu „Par Valsts ieņēmumu dienestu” 10.panta otro daļu, VID ģenerāldirektoram un viņa vietniekiem, VID ģenerāldirektora pilnvarotajiem struktūrvienību vadītājiem un viņu vietniekiem nodokļu administrēšanā ir tiesības iesniegt ministrijām, pašvaldībām un citām institūcijām obligāti izpildāmu prasību atsaukt nodokļu maksātājam izsniegto speciālo atļauju (licenci) veikt uzņēmējdarbību, ja juridiskā, fiziskā vai cita persona, kas veic uzņēmējdarbību, nereģistrējas kā nodokļu maksātājs vai arī neiesniedz nodokļu likumos paredzētās deklarācijas vai nodokļu aprēķinus, visus saimniecības un grāmatvedības dokumentus, bez kuriem nodokļu administrācijas ierēdņi nevar noteikt nodokļu bāzi, vai nerada iespēju iekasēt nodokļus, vai neatļauj nodokļu administrācijas ierēdnim ieiet nodokļu maksātāja telpās, ja minētajam ierēdnim ir tādas tiesības. Tāpat minētajām personām likumos un citos normatīvajos aktos noteiktajā kārtībā ir tiesības apturēt nodokļu maksātāja vai tā struktūrvienību darbību. Tomēr, lai minēto kārtību varētu efektīvi izmantot praksē, nepieciešams konkrēto atļauju (licenču) regulējošajos normatīvajos aktos noteikt kārtību, kas paredz apturēt vai anulēt atļauju (licenci) par normatīvo aktu pārkāpumiem nodokļu jomā.

1. **Secinājumi**

Ekonomikas ministrija, izskatot ministriju sniegto informāciju un izvērtējot spēkā esošos normatīvos aktus, kā arī normatīvo aktu projektus, secināja:

1. normatīvajos aktos 39 gadījumos nav paredzēta atļaujas (licences) anulēšanas kārtība. Atsevišķos gadījumos nav nepieciešams normatīvajos aktos paredzēt atļaujas (licences) anulēšanas kārtību, jo atļaujas (licences) tiek izsniegtas kā vienreizējs dokuments konkrētas darbības veikšanai vai arī komersants tiek reģistrēts noteiktas saimnieciskās darbības datu bāzē informatīvos nolūkos. Tāpat ir atļaujas (licences), kuru izsniegšanu un anulēšanu nosaka Eiropas Komisijas regulas un Eiropas Savienības direktīvas, kas neparedz dalībvalsts rīcības brīvību, transponējot nacionālajā tiesību sistēmā šajās regulās vai direktīvās noteiktos atļauju (licenču) izsniegšanas un anulēšanas gadījumus. Līdz ar to anulēšanas kārtība jāparedz tikai tām atļaujām (licencēm), kuras neatbilst iepriekš minētajiem nosacījumiem;
2. lielu daļu ēnu ekonomikas daļu veido pārkāpumi nodarbinātības un nodokļu jomā, līdz ar to normatīvajos aktos par šāda veida pārkāpumiem nepieciešams noteikt iespēju anulēt izsniegto atļauju (licenci). Ņemot vērā Finanšu ministrijas izstrādātos grozījumus likumā „Par nodokļiem un nodevām”, kas paredz, vienlaikus ar nodokļa maksātāja saimnieciskās darbības apturēšanu par pārkāpumiem darba tiesisko attiecību un nodokļu jomā, tiesības VID iesniegt ministrijām, pašvaldībām un citām institūcijām obligāti izpildāmu prasību atsaukt nodokļu maksātājam izsniegto speciālo atļauju (licenci) veikt komercdarbību, informatīvā ziņojumā nav nepieciešams paredzēt papildus rīcību šī jautājuma risināšanā.

Ekonomikas ministrs A.Kampars

**Iesniedzējs:**

Ekonomikas ministrs A.Kampars

**Vīza:**

Valsts sekretārs J.Pūce

27.06.2011. 10:33

2729

Fernāts,

67013053, [Edmunds.Fernats@em.gov.lv](mailto:Edmunds.Fernats@em.gov.lv)